Darko Daky Lončar

**SVETA MISA**

**ZA BLUDNICU**

**ERIKU RITTIG**

Slavonski Brod 2018.

 **ERIKA I PAPA VODE LJUBAV**

**NA PERZIJSKOM TEPIHU**

Strah je majka svakog nasilja, ili bar mislim da sam u pravu, ne znam, ali mislim da neću biti nasilna ako nasilniku razbijem glavu ovom oklagijom koju nosim u svojoj torbi, oklagijom za razvlačenje tijesta, zaboga, neka idiot zna tko je Erika Rittig, mamu mu jebem, da mu jebem bezobraznu.

I njemu i svim novinarima iz te Ose, to vam je naš brodski humorističko-satirički list, taj idiot, taj karikaturist, ta budala Franjo Vučnik Papa, mene je naslikao u najnovijem broju kako se ja jebem na klupčicama u parku. I kako sam toliko razdrmala sve brodske klupčice u parku od siline svoje ljubavi, da se sve one sada moraju zbog mene restorirati i ponovo obnavljati. I sada mi se svi Brođani otvoreno smiju u brk. I sada mu se želim osvetiti. Znam, osveta je slaba utjeha ograničenog uma. Neka je moj um ograničen, ali moja osveta bit će slatka.

-Jel' se zbog mene sve klupčice u parku moraju restorirati, jel' idiote?

-Erika, ne kaže se restorirati, nego restaurirati-reče Franjo, a ja izvadih oklagiju iz ranca i po njemu, a on pobježe u susjednu svoju sobu. Uletjela sam u njegovu kuću ko furija, luda i ljuta. Pratila sam ga od redakcije sve do Bosanskog Broda gdje živi kao samac. Ima jednu kćer koja radi kod nas u Brodu na Savi, a taj idiot živi sam.

-Zvat ću žandare Erika, zvat ću žandare- vapio je iz svoje sobe Papa.

-Zovi koga god hoćeš, jebe mi se- derala sam se bijesno iz sveg glasa, a onda sam nogom tako snažno udarila o vrata, on je pao na zemlju, ja sam podigla oklagiju da ga mlatnem po glavi, da se razbije ko bundeva, a on je zapomagao i molio za oprost.

-Nemoj Erika molim te, oprosti Erika molim te- prekrižio je rukama glavu da se zaštiti, gledala sam ga ljutito i bijesno, znoj mi je probijao leđa od bijesa i sve to, gledala sam ga kako bespomoćno leži na perzijskom tepihu i moli za oprost, a onda sam sjela u neku njegovu bidermajer fotelju ili rokoko ili secesijsku ili koji je već kurac i zapalila sam cigaru da se malo smirim. A onda sam ustala i legla pokraj njega. Ležali smo i šutjeli oboje, djelovao mi je toliko smotan da mi ga je na neki čudan i neobičan način bilo žao. Imao je one naočale s okruglim okvirom i debelim staklima, kakve je nosio i Mahatma Ghandy, da mu i pičku staviš pred oči ne bi ju vidio, ima rumene obraščiće i podvoljke i malo zadebljan vrat kao neku gušu, kao da ima problema sa štitnjačom, što li. Ljudi moji, živa karikatura od čovjeka. I još mu nadimak Papa. Ko sveti otac, valjda, što li. I nije uopće ni čudo što se bavi karikaturama. On je tada u jednom trenutku rekao:

-Ja sam umjetnik, Erika.

-Ti si mudo labudovo. Ti si običan kurac od ovce, a ne umjetnik, eto što si ti-odbrusila sam mu. A on je šutio. I ja sam onda šutjela. A onda mi je pogled pao na one njegove štafelaje i uljane boje u tubi, tuševe i tempere, sve je u sobi bilo prepuno boja. Vladao je neopisivi kreativni nered. Ležali smo oboje na perzijskom tepihu u buljili u plafon. I oboje šutjeli. Privukao mi je pažnju veliki antikni luster koji je prekrivao gotovo pola plafona, rekla sam mu da je kao muškarac toliko smotan i plašljiv ko zec da slobodno uzme konop i objesi se o taj luster. Htjela sam ga zaboga, namjerno povrijediti jer je i on mene.

Onda se desilo nešto čudno. Desilo se nešto jako čudno. Prvo sam čula šmrcanje, a onda kao neko lagano jecanje, kao da zaboga, plače. Pogledala sam ga i on je doista plakao, mislim da je plakao, a meni ga je bilo žao. Pitala sam ga:

-A zašto plačeš Papa, jel zato što sam ti rekla da si smotan i kao muškarac plašljiv ko zec?

Papa je rekao da ne, rekao mi je onda da ga je stid što kao muškarac ne može živjet od svog rada, da ima mizerno mali honorar u časopisu Osi za kojeg radi, da ga financira njegova kćer i da stalno dobiva prijeteće poruke koje ga plaše.

-Kakve prijeteće poruke, od koga- upitala sam ga zbunjeno.

Rekao mi je onda da zbog njegovih karikatura ima velikih problema, da mu prijete najviše nesposobni političari u gradu jer ih ismijava, da je on njima najveći trn u oku jer im se otvoreno i javno ruga sa svojim karikaturama i da on to više ne može psihički podnijeti. Ja sam tada izvadila maramicu iz svog džepa i rukom sam mu obrisala suze, on je tada uhvatio moju ruku i zadržao ju na svome licu, ja sam ga uhvatila za kurac i čvrsto stegnula njegova jaja, on je tada rekao:

-Volim te, Erika!

-Volim i ja tebe Papa- odgovorih mu i počeh lijevom rukom raskopčavati njegovu košulju, a desnom milovati njegov ud koji je nabreknuo kao dizano tijesto. Poljubila sam ga, a onda mu skinula i hlače i gaće. I nastavila milovati njegovu svetost, njegov pimpek. Imao je neki čudan penis, malo u vrhu povijen i zakrivljen, smiješan za vidjeti kao što je smiješan i on sam. Ležali smo na perzijskom tepihu i vodili ljubav, ja i papa vodimo ljubav, on je jebao ko zec, a ja sam se smijala i drhtala i znojila, a karikaturist je prčio i guzio, i patio se, tražio prvo svoje naočale debelih stakala koje su mu ispale, pa je onda tražio rupu, ko da nije jebo sto godina. Kad Papa jebe, svi anđeli na nebu sklope oči.

Rekla sam mu onda da je on veliki ljubavnik, a njemu je to bilo drago čuti, zaista jest.

-Kakav je bio seks - upitao me je.

-Vrući seks, vraški dobar seks - odgovorila sam mu. Papa je bio ponosan na sebe. Digao je glavu s podvoljkom i gušom, ponosno ko Napoleon Bonaparte. Rekao mi je tada:

-Svi karikaturisti su veliki jebači.

-Tako je. A mogu li i ja biti umjetnica kao i ti Papa, da ovako lijepo slikam ili pišem ili već nešto slično?

On se tada zamislio i rekao mi je nešto čudno.

-Erika, ti nikad nećeš biti umjetnica, ali tvoj život je jedna velika umjetnost!

-Oprosti, a zašto misliš da je moj život velika umjetnost, jel' možda zato što dnevno popušim deset šokačkih kuraca ili možda zato što me dnevno pojebe pet Bosanaca?

Kad sam to rekla Papa se tako slatko zacenio od smijeha, počeo se smijati tako iskreno i od srca da su mu suze tekle niz lice. A ja onda krenuh prema zidu da bacim pogled na njegove karikature, taj čovjek, taj slikar karikaturist, taj Franjo Vučnik Papa, živa brodska legenda, ismijavao je nesposobne gradske političare i lažne brodske veličine, od gradonačelnika do kralja Aleksandra, bogme, treba imat muda za to, velika muda, ovog zadnjeg pogotovo je sprdao, tako ih je smiješno nacrtao i ismijavao da doista čovjek ne može, a da se ne nasmije. Gledala sam s velikim divljenjem u njegove slike i karikature na zidu.

-Svaka tvoja slika je odmor za dušu i svečanost za oči. Papa, reci mi iskreno, što tebi zapravo znači slikarstvo- upitah ga.

-Slikarstvo je za mene samo sredstvo da zaboravim život. Krik u noći. Suzdržani jecaj. Prigušeni smijeh. Georges Rouault.

-Tko je taj Đuro?

-Nije Đuro nego Georges. Duga priča.

A onda bacih pogled na sliku Julija Hoffmanna, kako ga je samo dobro skinuo, iskarikirao, ironizirao, koja fantastična satira, koji humor, ovaj čovjek je genijalan, Papa je stvarno veliki umjetnik. Sveti umjetnik. Zato ga i zovu papa. Još da i jebe ko što slika bio bi blažen.

A onda, a onda sam iznenada i sasvim neočekivano stala na stolicu, na glavu sam stavila njegovu kapu francuzicu, pa sam onda skinula kapu, poklonila se do poda i rekoh glasno i gordo:

-Skidam kapu velikom umjetniku!

Rekla sam to iskreno, bez imalo ironije jer čovjek je stvarno genijalac. On se samo nasmiješio i tada me je počastio čašicom pelinkovca, obožavam pelinkovac, potom je iz svog ormara izvadio neku ploču, stavio je na onaj svoj veliki starinski gramofon, jedan od onih s onom velikom, ogromnom trubom, s ručkom za navijanje, on je verglao i ploča se počela vrtjeti, a mi smo plesali valcer, ili tango, ili neko već slično sranje, goli golcati ko od majke rođeni. I pijani ko letva. A onda smo opet legli na perzijski ćilim i ja sam ga tada pitala, zašto postoji uopće umjetnost kad umjetnike u društvu i državi nitko ne doživljava. On se malo zamislio pa mi je odgovorio:

-Umjetnost postoji zato da ne umremo od istine.

-Tko je to rekao?

-Nietzsche.

-Pa zar i ti čitaš Nietzschea?

-Da, naravno. Filozof. Veliki filozof, Erika.

-Ko i ti Papa. Blago nama s vama umjetnicima i filozofima.

-Možda mi Erika doista ništa ne značimo ni za društvo ni za državu, ali zato ovaj svijet činimo bar malo ljepšim.

-Ma činite vi moj kurac. Ti si Papa, samo jedno obično dijete u duši i ništa više. Jedno veliko dijete u duši i ništa više, takvi ste svi vi umjetnici. A sad plati!

-A što da platim Erika?-upitao je sav u čudu.

-Pa jebačinu. A što si mislio, još ćeš me javno ismijavat u novinama da mi se svi Brođani smiju i rugaju, još ćeš me i jebavat i guzit i sve to besplatno. E bogami, nećeš!

-Ah, da, da, naravno-rekao je kiselog izraza lica.

Tada je izvadio iz džepa 30 dinara i pružio mi ruku da plati, ali ih je čvrsto držao u ruci, tako čvrsto stisnuo, kao da mu je dozlaboga žao što će se odvojit od tih jebenih trideset dinara, kao da mu život znače.

-Neka, ne moraš platiti, uzmi ih Papa i zadrži za sebe- vratila sam mu.

Laknulo mu je. Ko da mu je s duše pao veliki teret, hoću reći, jebo ti te sve umjetnike, novinare, karikaturiste, nikad nemaju ni pet prebijenih banki u džepu. Da ih sve skupa okreneš naopako ne bi ispalo ni deset dinara iz njihovih džepova. Pa za koji kurac ti ljudi uopće žive? Hoću reći, Papa je jako dobar čovjek, bilo mi ga je nekako žao, ali dan je umirao, noć se spuštala i morala sam ići svojoj kući. Poljubila sam ga u čelo na rastanku. I on je poljubio mene. Na rastanku. I tada mi je rekao:

-Erika, znaš, nisam se šalio kada sam ti rekao da ti nisi umjetnica, ali da je tvoj život jedna velika umjetnost. Ja možda jesam umjetnik, o mojoj umjetničkoj baštini i ostavštini ostat će samo blijedi trag u brodskoj povijesti kroz nekoliko dosadnih i suhoparnih rečenica o životu i radu umjetnika karikaturista Franje Vučnika Pape. Ali… tvoj život Erika, kada tad će netko pretočiti u okvir umjetničkog djela, zapravo, umjetničkog remek djela, i ti ćeš živjeti Erika, u brodskoj povijesti vječno. Ti Erika, a ne ja.

-E moj Papa, živjet ću ja u pički materinoj, a ne u brodskoj povijesti - odgovorila sam mu i opet ga poljubila u obraz, za rastanak i rekla, ševa je bila dobra.

Dok sam bila na mostu na Savi, htjela sam se ubiti. Skočiti s mosta u prljavu Savu i okončati ovaj svoj besmisleni život. Moj život nema više nikakvog smisla. Ja sam jedna obična kuja. Kurva. Drolja. Vjetar je puhao, a ja sam bojažljivo s mosta gledala u rijeku Savu. Vjetar mi je mrsio kosu.

Bilo me je strah. Htjela sam skočiti i okončati svoj život, ali me je uhvatila neka prokleta panika. Zato sam i odustala i odgodila čin samoubojstva za beskonačnost svemira, za neki drugi trenutak. Zapalila sam cigaru i kroz kolutove dima gledala u svjetla voljenog grada. Dolje su moje ulice, moji trgovi, žurim kao da moram stići i razmišljam, bar neki pijanac će naići. Evo i prve ulice, svjetla mog grada.

Paris je lijep grad, ali moj Brod na Savi je još ljepši!

**KAKO PREPOZNATI ROĐENU KURVU**

Čitam knjigu nekog idiota, nekog psihologa pod nazivom KAKO PREPOZNATI ROĐENU KURVU. I milujem svog mačka Bobija, sjedim na tabureu, pijem kavu, pušim svoj cigaršpic i svađam se sama sa sobom u ogledalu.

Pa kaže:

„Rođenu kurvu vrlo lako možete prepoznati po njezinom ponašanju, izgledu njezina nosa, izgledu usana, širini lubanje, veličini ušiju i debljini vrata.“

Već nakon ove prve rečenice u knjizi kao da mi je zastala kost u grlu ili nešto već slično, pogledah se u ogledalo, povukoh jedan jak dim, pomilovah svog mačka Bobija i nastavih dalje čitati knjigu.

„Ako žena ima tanak vrat, a malo duži, kao one iz plemena Kongo, ako ima širu lubanju, ako ima male viseće uši, kukast nos, i zadebljane usne, mesnate poput afričkih domorodaca, onda već imate razloga za zabrinutost. Ako je svojim ponašanjem žena još i dražesna, simpatična i privlačna, onda znajte da se iza tog mirisnog lišća krije ljuta guja i neka svaki muškarac slavi onaj dan, onaj trenutak kada ga je takva žena odbila i dala mu korpu. To je rođena kurva.“

-Ma zamisli, molim te! Ovaj seronja od čovjeka, ovaj šupak što napisa ovu knjigu, taj lik naziva rođenim kurvama sve žene koje imaju tanak vrat, mesnate usne, male uši i šiljast nos i šta ti ja znam šta već ne. Idiot.

Taj gospodin sigurno je imao nekih potisnutih trauma u djetinjstvu, sigurno ga je mama tukla kad je bio dijete i zlostavljala, sigurno mu je mama imala mesnate usne, tanak vrat, i široku lubanju i što ti ja znam što je već nabrojao, mama ga je stalno tukla jer je bio zločesto dijete i sada on sve takve žene smatra kurvama.

Pročitala sam ga ja odmah. Idiot bolesni i perverzni. Manijak-pričala sam sama sa sobom i razgovarala s Bobijem, svađala se s piscem, gledala sam se u ogledalo, ljutila i nervirala zbog tog idiota koji na osnovu fizičkog izgleda i ponašanja procjenjuje koja je žena, ma zamislite molim vas, rođena kurva.

-On je rođeni idiot. To mu kažem ja, rođena kurva Erika Rittig. Pa imam i ja dugačak i tanak vrat, imam i ja mesnate usne i malo širu lubanju, pa ima i ja manje viseće uši, pa zar to odmah treba značiti da sam ja kurva. Idiot. Bolesnik.

Pazi Bobi molim te, šta još kaže, kaže da ako je žena lijepa, dražesna, simpatična, i privlačna, da se iza tog mirisnog lišća krije ljuta guja, i da budu sretni svi muškarci koje je ona odbila i koji su od takve žene dobili korpu. Dakle, žena po ovom idiotu ne smije biti ni simpatična, jer ako je žena simpatična, odmah je kurva. Žena ne smije biti ni dražesna, jer ako je dražesna odmah je kurva. Žena ne smije biti ni privlačna i lijepa, jer ako je lijepa i privlačna odmah je kurva. Blago nama s ovako pametnim i oštroumnim muškarcima. I to još psiholozima. Intelektualcima. Intelektualci su kao tijesne cipele, jedva čekamo da ih se otarasimo.

A koje seljačine! Srednji vijek iz glava nekih muškaraca nikad neće izaći.

Od nervoze sam ustala s taburea i malo šetala svojom sobicom gore dolje, čudno je to kako te neki muškarci svojim budalaštinama i ograničenim umovima mogu propisno naživcirati. Misliš jebote, sad, on je kao neki pedagog, znanstvenik, psiholog, koji kurac već, pa ćeš čuti i pročitati nešto pametno, nešto mudro zaključit i naučit nešto od takvih pametnjakovića, a ono sve bedastoće do bedastoće. Pa tako onda i ja mogu postati psiholog, ja najveća i najljepša brodska kurva, rođena kurva Erika Rittig. Ma pazi molim te Bobi, šta ovaj idiot dalje piše:

„Upadno mala glava kod žene s letećim čelom znači pomanjkanje pameti. Ženama ove vrste nedostaje takta i strpljenja i one su astenično infantilne. „

-E moj psiholog, kakvo ti je to leteće čelo? Tvoj kurac je astenično infantilan. Sigurno imaš mal pimpek, žene su te zbog toga odbijale pa ih sada mrziš i sve žene nazivaš kurvama. Ili te je mama u djetinjstvu tukla i zlostavljala ili nešto već slično. Ma pazi ovo Bobi, molim te, tip kaže da kod žene mala glava s letećim čelom znači pomanjkanje pameti. Pa kakvo je to leteće čelo? Pomanjkanje pameti. Meni se čini da ti moj psiholog patiš od pomanjkanja i mozga i pameti. Idiot. Nastavljam čitati dalje:

„I žene okrugla čela su također astenično infantilne.“

-Evo Bobi, šta sam ti rekla, njemu su sve žene astenično infantilne. I ravna čela i okrugla čela i kockasta čela, njemu su sve žene astenično infantilne. Jedino njegov kurac nije astenično infantilan. Njemu su sve žene glupe, kurve i astenično infantilne. Bobi, da je ovaj lik bio Papin savjetnik u Srednjem vijeku kada su žene spaljivali na lomači, danas nas žena više ne bi bilo. Nastavljam čitati dalje:

„Mesnate, vlažne usne pokazuju sklonost žene prema grubim seksualnim užicima, a oštro povijene, tanke i ograničene usne pokazuju da je takva žena sklona ljubavi prema novcu.“

-A idiota, koji idiot, pa koja to žena nije sklona ljubavi prema novcu, nađite mi danas samo jednu ženu koja ne voli novac. Ljudi moji, nađite mi samo jednog muškarca na ovom svijetu koji kaže da mu novac ništa ne znači i da ne voli novac. Takvi ne postoje, jesam u pravu, Bobi? Ako žena ima lijepe, elegantno popunjene i mesnate usne, odmah je sklona grubim seksualnim užicima. Ma zamisli budale. Bobi, kakve ja imam usnice?

Bobi je tada počeo mijaukati, iskočio mi je iz naručja, dotrčao do svoje none i počeo srati. Eto i njemu se sere od ovakvih psihoanaliza žene od strane jednog intelektualca, jednog psihologa.

-Bobi, jesi se usrao dušo-upitah ga.

Bobi kad sere onda sere dva sata i zasmrdi cijelu kuću. Moram, gas-masku staviti na lice, jebote. Bobi, moj dragi i voljeni mačak crno-bijele boje s predivnim zelenim očima samo me je blijedo gledao. I čudio se, kog vraga ja to njemu pričam. Kada se posrao, opet sam ga uzela u naručje. Sjela na svoj tabure pokraj ogledala, zapalila cigaršpic, potegla od nervoze i muke još dva gutljaja pelinkovca i nastavila dalje čitati knjigu.

„Po izgledu žene u profilu također možete prepoznati ženu koja je rođena kurva. Ova slika pokazuje pet profila astenično infantilnih žena ograničene pameti čija je inteligencija ravna nuli.“

Pažljivo sam pogledala i proučila profil pet glupih žena s različitim oblikom nosa, brade i čela i lubanje u profilu, pogledala sam tih pet glupih profila pažljivo, vrlo pažljivo i tada sam ustala, stala u pozu profila ispred ogledala, pogledala se u ogledalo pa onda opet pogledala u tih pet profila, pa sam onda upitala svoga mačka:

-Bobi, jesam li ja astenično infantilna žena?

Bobi je tada opet iskočio iz moga naručja, opet je otrčao do svoje none, naguzio se i opet je počeo srati.

-Pa dobro Bobi, dokle ti misliš više kenjati? Samo sereš i jedeš po cijeli božji dan i ništa ne radiš. Tako to više ne može Bobi, tako to više ne može-izderala sam se na njega. Izderala sam se na svog voljenog mačka zbog ovog idiota, ovog blesavog, astenično infantilnog psihologa koji me je propisno nanervirao svojim glupim stavovima i razmišljanjima o ženama. On je navodno psiholog. Ma, on je običan kurac od ovce, a ne psiholog. On je mudo labudovo, eto šta je on. Bobi, jel' se slažeš sa mnom?

Mislim zapravo da ovaj psiholog ili znanstvenik ili biolog ili što li je već zapravo, želi testirati nas čitatelje i pokazat nam svima koliko smo glupi jer ne znamo što to znači astenično infantilan, a on zna pa želi reći kako je on zbog toga jako, jako pametan.

Ustadoh tada sa stolice, podvukoh se pod krevet i izvukoh rječnik stranih riječi.

Kupila sam ga na ciganskom buvljaku za deset dinara, neka se nađe. Asteničan, to nema to ne piše šta to znači. INFANTILAN-malouman i duševno nerazvijen. O mamu ti jebem da ti jebem, ti nas žene sve nazivaš maloumnim i duševno nerazvijenim. Jebala bih ti ja mater da te vidim negdje na ulici. Ma zamislite, nas još uspoređuje i s Veselim udovicama. To su vam žene crnkinje, iz Afričkog plemena Kongo, koje kad im umre muž, takva je kod njih tradicija, takvi su kod njih običaji, onda po noći, da bi ju utješili, svi muški članovi plemena cijelu noć s njom seksualno opće. Orgije. Grupni seks. I onda one više nisu tužne za svojim pokojnim mužem nego postaju vesele, jer su našle utjehu. I zato se zovu Vesele udovice.

Nabijem na bananu i njega i njegove Vesele udovice. Uzela sam onda tu njegovu knjigu i bacila u koš za smeće. Tako i treba. Pa šta on misli? Neka on vrijeđa i ponižava svoga ćaću i svoju mamu koja ga je u djetinjstvu tukla i zlostavljala, pa sad od nje ima traume i mrzi sve žene. Neka on njih vrijeđa i omalovažava, a nas žene više neće. On će mene, gad jedan bolesni i perverzni, nazivati rođenom kurvom i veselom udovicom i astenično infantilnom ženom. Kurac je njegov astenično infantilan.

Jel' tako Bobi?

Tada sam kihnula. Mislim da sam malo prehlađena. Mislim da sam malo kihnula.

Kad siromah kihne mora sam sebi reći nazdravlje, tako je govorila moja baka, jebi ga, kad ni svjetla nemam, ni struje ni ništa, samo jednu antiknu staru petrolejku, ko u Srednjem vijeku jebote, ali bolje išta nego ništa, nek ja imam svoga mačka Bobija, malu kućicu, malo cvijeća i malo vrta, i ništa mi više ne treba, jel tako. Ja vam živim sama. Ja, Bobi i moj tajanstveni foto album antikne erotike. I moja stara pisaća mašina na kojoj pišem svoje erotske priče i svoje bludopise. Tu je još i moja prirodna kozmetika i medicina koju sam naučila od svoje pokojne bake, poznate travarice.

Godina je 1924. i meni samoj je dosadno. Gle, netko kuca na vrata. Hrvatski orlovi. Njih trojica. Došli na redaljku. U nekoj kočiji. Mrtvi pijani. Pijani ko letva, jebote. Vojnici Kristovi. Tako se zovu. Ma, zamisli, upali mi u svojim svečanim orlovskim odorama, na glavi im neka smiješna kapa s perom, poput lovca, na kapi neki grb, odijelo ispeglano ko gardijsko ili kraljevsko, do pola, kao nožem presječeno na pola, ili škarama isječeno, ešarpa oko struka i kravata, jebo te, ko kraljevski čuvari, što li.

Jedan je od njih tada u mojoj sobi zaurlao iz sveg glasa; Orlovi, zbor! A ova dvojica su stala u stav mirno ko u vojsci, ko da im je netko u stražnjicu ugurao držak od metle. A ovaj zapovjednik Orlova je onda viknuo:

-Orlovi! Vaše je ime divno i genijalno. Vaša je zadaća da budete vjerni Domovini i obitelji, Crkvi i našoj vjeri katoličkoj. Svi katolici bez razlike staleža, spola i dobi, moraju da budu vojnici Kristovi. Jel' to jasno Hrvatski Orlovi?

-Jasno-uskliknula su ova dvojica.

-Hrvatski Orlovi, jeste vi došli ovdje mene jebavat, ili pravit pizdarije ovdje u mojoj sobi i orlovske cirkusarije-upitah ih.

Tada se zapovjednik Orlova srušio na pod. Svi troje smo odmah skočili i pružili mu pomoć. Ja sam iz kupatila donijela malo hladne vode i polila ga po potiljku. On je tada kao ustao, došao sebi, ustao se na noge, pogledao na zid, razrogačio oči pune krvi, a onda me upitao:

-Gdje je tebi križ na zidu, jebo te bog!

-Ja ne vjerujem ni u boga ni u grobara-odgovorih mu.

Tada mi je zveknuo jednu šamarčinu, odletjela sam na drugi kraj sobe i pala i udarila se o rub kreveta. A on je izvadio iz džepa jednu bocu šljivovice, dobro nategnuo i opet pao dole na pod koliko je dug i širok. Ova dva su ga onda opet digla i odnijela u kočiju koja ih je čekala. Dvojica su bila nekulturna i bezobrazna, a jedan pristojan i kulturan. Čula sam kako je kočija krenula. Laknulo mi je. Ljudi moji, svašta vam ja doživljavam na svom radnom mjestu, zaista svašta. Svega i svačega sam se nagledala u životu i svašta proživjela. Iznenadila sam se kad je netko pokucao na vrata. To je bio ovaj jedan pristojni Orao. Da, to bijaše on.

-Teta, jeste vi dobro-upitah me zabrinuto.

-Dobro sam, dobro sam, ne brini, a što je, jesu te tvoji Orlovi ostavili?

-Nisu teta, ja sam njih ostavio.

-Kako to misliš?

Mali je sjeo na krevet, pogledao me, a onda mi reče:

-Pa lijepo, već dugo razmišljam da ih napustim, ponašaju se nekad ko pravi idioti, teta, nije to ono što sam ja mislio. Ovo je sad samo kap koja je prelila čašu, teta.

Zvao me je teta. Na neki dječji, neiskvaren način. Sjeo je na moj krevet. Sjela sam i ja pokraj njega, a on mi je maramicom brisao krv koja mi se slijevala iz nosa.

-Teta, jel' vas boli?

-Ne, ne, ne boli me. Ništa ne brini, sve je u redu.

Tada sam ga pogledala i poljubila. Nježno sam ga poljubila.

-Vidiš da ima i dobrih Orlova-rekoh.

I počeh mu raskopčavati košulju hlače i sve to, a onda me mali pogleda uplašeno, počeo se preznojavati, brisati znoj s čela pa mi onda reče tihim glasom:

-Teta, ja sam nevin.

A ja sam mu i dalje skidala hlače, gaće i sve to, a mali mi je pričao kako je on bio u Rimu, kako je on vidio svetog oca papu, da je tada na audijenciji Sv. Otac Papa Pijo XI rekao da sve Hrvate smatra svojim dragim sinovima i tako svašta mi je mali pričao, a ja sam ga ljubila i milovala i skidala. Mali je onda izgubio nevinost i sav je bio sretan zbog toga. Rekao mi je da ima 19 godina, ali mislim da laže.

-Sada si postao pravi Orao-rekoh mu

-Jesam bio dobar, teta?

-Ma, bio si odličan.

Onda smo sjeli za stol, ponudila sam mu pelinkovac, on je pitao jel imam sok, ponudila sam mu sok od bazge, on je pio sok od bazge, a ja sam šljokala pelinkovac, čašicu za čašicom. Rekla sam mu tiho:

-Pričaj mi još, pričaj mi o Orlovima! Tko ste vi? Što ste vi zapravo?

-Teta, mi smo vojnici Kristovi, mi smo hrvatska katolička mladež koja se bori za katolički odgoj. Mi se klanjamo prahu i krvi mučenika. Mi se odgajamo tjelesno, umno i ćudoredno prema kršćanskim načelima.

-Pa što tu ima loše? Pa zašto ti onda napuštaš Orlove?

-Pa evo vidite i sami teta zašto, oni se zalažu za kršćansko ćudoređe, a vidite i sami koliko su oni ćudoredni. Mole se Bogu, a ne vjeruju ni u šta. Pripovijedaju o obiteljskoj ljubavi, a idu u kurvarluke. Zalažu se za mir, a tuku i zlostavljaju žene, slabije od sebe. Zaklinju se u božju ljubav, a puni su mržnje prema svakome tko nije katolik i tko je drugačiji.

-A što ti misliš o Crkvi?

-Teta, ja mislim da Crkva manipulira s nama djecom i mladima. Naša sveta katolička Crkva zlorabi ljubav prema Bogu i Isusu Kristu i preko njih nas obmanjuje. I pravi nakarade od djece i mladih. Pravi od nas duševne bolesnike. I vojsku zaglupljenih križara. Prisiljavaju nas da redovno moramo ići na svete mise, vjerska predavanja, ispovijedi i pričesti i procesije. Teta, oni nas spremaju za nove križarske ratove, a ne za ljubav prema obitelji, Bogu i vjeri. Zato su i uveli tjelovježbu i redovne odlaske na tjelovježbu.

-Pa vi ste onda ko neka sekta, jebote.

-Još i gore, teta. Imamo svoje rituale i pozdrave: Bog živi! Tako se pozdravljamo. I prepoznajemo. Imamo i svoj barjak sa znakom križa i orla. Imamo i svoju himnu. Imamo i svog predsjednika gospodina Dragutina Raisza, ali naš duhovni vođa Orlova su kapelani brodskog župnika Antuna Leskovca iz Male crkve. Oni kolo vode i upravljaju svima nama. Teta, oni manipuliraju s nama.

-Danas svatko sa svakim manipulira-odgovorih mu.

Mali je bio prepametan, vidi se da kuži stvari, a danas u današnje vrijeme i nije baš dobro i poželjno biti previše pametan. Vlast i crkva više voli glupe ljude s kojima može manipulirati.

Mogu li obući tvoju uniformu-upitah ga

-Možete, teta, slobodno.

Uzeh tada njegovu odoru i počeh je navlačit na sebe. Sviđa mi se odora, jako je lijepa, kao u nekih francuskih vladara, kraljeva, prinčeva ili nešto već slično. Htjela sam i ja postati princeza u odori, bar na trenutak.

Gle, kako lijepe ravne hlače, ispeglane, uzimam onda pojas, ešarpu od prave kože s velikom ukrasnom kopčom, preko lijevog ramena stavljam elegantnu nešto kao surku s ukrašenim šnjirama, zlatnim kanapom i gajtanima, prelijepa crvena košulja, crvena kapa, jebote ko komunistička, živjela internacionala, živio Karl Marx, počela sam vikati luđački po sobi, a mali se smijao, a mali se stalno smijao mojim gluparijama.

Uzeh tada kapu u ruke, gledam, na kapi veliki neki broš, amajlija od srebra, a na njoj ugraviran orao raširenih krila i veliko orlovo pero po sredini.

Obukoh se onda u tu orlovsku odoru, stavih kapu na glavu, potegnuh još jedan gutljaj pelinkovca, popeh se na stolicu i glasno povikah:

-Bog živi!

Pala sam tada sa stolice sva pijana ko letva i od onda se više ničega ne sjećam. Sjećam se samo da sam se probudila, a na grudima su mi bile pare. Mali mi je na sisama ostavio 30 dinara. Sise su mi, jebote, bile pune para.

A moj mačak Bobi je sa strane promatrao čitav taj cirkus u sobi. I čudio se čudom, s kakvom on to luđakinjom živi.

**SVETA MISA ZA BLUDNICU ERIKU RITTIG**

Jesam li ja nevaljala žena ili je brodska crkva štaka za nevaljalu brodsku politiku? Ne znam, hoću reći, ja sam kurva, a ne vjernica, u riječima vjera, religija, bog i crkva, ja vidim mračni tunel i malo svjetla na dnu tunela, ja vidim okove, hladne, željezne okove moje slobode, ja vidim lance i zatvor, ćeliju moje nećudorednosti, crkva je zatvor za moj blud, ja vidim krijesnice na dnu tunela koje obasjavaju taj mračni predmet želja, ja sam ta krijesnica, ja sam to svjetlo, ja sam sveti antikrist i božja mezimica, Isusova ljubavnica, ja sam drolja, nitko i ništa, ja, najljepša i najveća brodska kurva Erika Rittig. Godina je 1930.

Na kraju tog mračnog tunela, te katakombe, ja i fra Jebac provlačimo se kroz mračne labirinte ispod Crkve Svetog Trojstva. Nazvala sam ga fra Jebac jer lik prči ko lud, stalno dolazi potajno kod mene i mi vodimo ljubav, mi se volimo, on je lud za mnom, totalnom opsjednut sa mnom, pa mi je rekao da će mi u nedjelju za vrijeme mise otkriti najveću brodsku tajnu, tajnu za koju Brođani ne znaju, najveću misteriju, najveće čudo našega grada, najveću brodsku zagonetku najljepšeg grada na rijeci Savi; tajno groblje ispod crkve, tajnu mrtvačnicu, tajne rimske katakombe i labirinte. Da. Dobro ste čuli. Tajno i misteriozno groblje koje se nalazi ispod Crkve Presvetog Trojstva.

-Ubit će me gvardijan, ubit će me gvardijan ako ovo sazna, molim te Erika ovo nemoj nikome govoriti, jel' obećavaš?

-Obećavam velečasni, obećavam-rekoh drhtavim glasom dok sam se uplašeno provlačila po tunelima ispod crkve. Bilo me je tako strah, sva sam se naježila, držali smo se za ruke.

-Slušaj me sad dobro erika što ću ti reći, nitko od Brođana ne zna da u našem gradu ispod Franjevačkog samostana Crkve Presvetog trojstva postoje prave, pravcate katakombe. Ko labirinti u Keopsovoj piramidi.

-Gospode Bože, pa ovo su prave rimske katakombe…

-Tako je Erika, baš prave rimske katakombe. Nemoj se plašiti Erika, nemoj da te bude strah.

-Snažne pobjeđuje stid, a slabe strah.

-Tko je to rekao Erika?

-Madagaskarska poslovica.

Jebem ti Iruda, nisam mogla vjerovati ono što vidim svojim očima. Gospode Bože, pa ovo nisu istine. Ispod cijelog Franjevačkog samostan protežu se isprepleteni rovovi, tuneli i tunelčići, rovovi, u kojima su sa svake strane uzidani grobovi.

-Hoćete velečasni ovdje i mene jednog dana sahraniti? Ja bih baš voljela da ovdje i mene sahranite-upitah ga.

-Nećemo Erika, nećemo….

Ljudi moji, gledam svojim očima i ne vjerujem. Držim jednom rukom baklju u ruci koja obasjava naša škrta lica, a drugom rukom držim se za velečasnog. Prolazimo kroz mračni tunel dugačak oko 15 metara i širok 2 metra. Obuzima me neka tiha jeza. Kako bih vam to ja sad opisala, grobovi su svrstani u dvorede i u njima su većim dijelom sahranjena crkvena lica, fratri, svećenici i tako to, ali gle, tko su sad pa ovo. Ima i civila.

-Tko su ovi civili?

Velečasni blijedo sliježe ramenima. Ne zna ni velečasni.

-A da te civile nisu fratri koknuli, ubili. Možda su bili neprijatelji crkve i religije. Što mislite velečasni? Da li u crkvi postoji neki tajni red, neki križari ili hrvatski orlovi ili nešto slično što kokaju civile koji nisu katolici?

-Ne znam Erika, ne znam, nisam čuo za tako nešto.

-Da to možda nisu politički neprijatelji crkve pa ih fratri dali pogubiti?

-Ne znam Erika, stvarno ne znam.

-Pa tko onda zna ako Vi ne znate?

-To je tajna Erika.

-Zaklela se zemlja raju da se sve tajne ovoga svijeta saznaju.

Velečasni me tada uplašeno pogledao, kad sam to rekla, on se zaboga, uplašio još više od mene. Bio je plašljiv ko zec. A tako i jebe. Osjetila sam kako mu se ruke znoje. Samo je slegnuo ramenima. Blago njemu, on ništa ne zna. Mračni labirinti su nas okruživali. Ni on izgleda da stvarno nema pojma, nema blage veze tko su svi ti pokopani ovdje. Vidjela sam mu po licu da govori istinu. Jebote, pa ovo je priča za neki kriminalistički roman. Pa ovo je svjetska priča. Ovo je za neki horor film. Velečasni mi je pojašnjavao:

-Znaš Erika, u jedan dio katakombi moglo se prije dvadesetak godina ulaziti kroz vrata koja su se nalazila na lijevoj strani crkve do tornja. Ali…

-Ali…

Ali su ona prilikom jedne popravke crkve zazidana. Molim te Erika, nemoj ovo nikome govoriti, ubio bi me gvardijan, ovo Brođani ne smiju znati, ovo je najveća tajna i misterija našega grada. Jel' obećavaš Erika da ovo nećeš nikome pričati?

-Obećavam-rekoh, a on nastavi dalje svoju priču.

-Prilikom mijenjanja crkvenog poda urušila se je zemlja u gornjem dijelu lađe, i na jednom mjestu gdje je svod katakomba popustio, nastao je okrugli otvor u promjeru oko četrdeset centimetara. Jel' me pratiš Erika?

-Pratim.

Zapravo, nisam ga uopće slušala, začepila sam rukom nos jer me je gušio težak mrtvački zadah raspadnutih tijela. Mrtvački zadah gnjileži. Smrdjelo je kao u paklu. Onda smo se opet provlačili kroz neki uski otvor. Bila sam sva uzbuđena, bili smo ko' neki arheolozi koji u Indiji otkrivaju neki sveti hram, ko labirinte Keopsovih piramida jebote, ko rimske katakombe, prave katakombe, pobogu. Pa zar je moguće da tako nešto postoji u našem gradu, a da Brođani o tome nemaju pojma? Jebem ti Iruda, bila sam u carstvu mrtvih. Držala sam velečasnog čvrsto za ruku i on je također mene čvrsto držao za ručicu. Moja ruka umirala je u njegovoj ruci.

Došli smo onda kao do neke raskrsnice tih labirinata, što li je već. Odlučili smo onda da najprije pretražimo desni rov ili labirint, što li je već. Taj je bio toliko visok da smo konačno mogli uspravno hodati. Ljudi moji da ste to mogli vidjeti, na svakoj strani, u dva reda jedan iznad drugoga, poredani grobovi, neki zazidani, a neki otvoreni, sve je to na mene ostavljalo neki čudan i neobjašnjiv jeziv, ali uzbuđujući dojam. Počela sam se sve više i više uzbuđivati.

Aleluja, evo konačno i prvog otkrića. Prva grobnica mi je privukla posebnu pažnju. Crnim slovima bilo je namaljano na, kao nekoj žbuci bijele boje, uspjela sam pročitati slijedeći natpis: E. R. P. ALBERTUS PFILIPOVICH SPIRITUALIS CANO BROD OBUT. 2. OKT. 1830. Tada me je obuzela neka neopisiva sreća, počela sam od sreće pjevati, bilo je to naše prvo otkriće, naše prvo ime koje smo vidjeli, konačno nešto konkretno, radost istraživanja je ogromna, radost istraživanja me ispunjava. Hoću reći, to me čini sretnom. Konačno smo u tim katakombama otkrili nešto opipljivo, bila sam sretna kao kad neki prokleti arheolog otkrije neke proklete kosti nekog prokletog dinosaurusa ili nešto već slično. ŽIVIO ALBERTUS PFILIPOVICH SPIRITUALIS!

Tada sam od sreće velečasnog poljubila u čelo, pa u lice, zagrlila ga i ljubila, strasno ga ljubila zaboga, skidala, on je bio strastven i zbunjen, i pohotljiv i svašta mi je radio, kleknuli smo na koljena, podigao mi je suknju i obgrlio me odostraga, skinuo mi košulju, majicu, gaćice, znojio se i sve to, tako je snažno u mene ušao da sam od uzbuđenja i skriknula, vrisnula sam tako jako da sam probudila sve mrtvace u katakombi.

A onda sam čula zvona, crkveni zvonik je otkucavao zadnje sekunde naše strasti, iznad naših glava održavala se nedjeljna jutarnja misa, vjernici su pjevali na svetoj misi Glory glory aleluja, a mi se seksamo ispod njih, da baš ispod njih, ljudi moji, kakav divan euharistijski seks, nikad ljepši bože dragi. Fra Jebac je bio na visini svoga bogoslužja, tako mi je uljepšao današnji dan, tako me je divno pričestio i iznenadio da mu to nikad neću zaboraviti.

Da, te nedjelje, vodili smo ljubav u mrtvačnici ispod crkve, oprosti mi Gospode Bože, a ja volim voditi ljubav na čudnim mjestima, neobičnim mjestima, morbidnim mjestima, ludim mjestima, takva mjesta me dodatno uzbuđuju, takva mjesta mi dižu adrenalin u krvi, takva mjesta najviše volim za seks, a onu baklju smo zatakli na utor ispod žbuke ovog anonimnog Philipa Albertrusa Spiritualisa.

Dragi Bože, da čovjek zna šta sad radimo pokraj njegovog kostura, Spiritualis bi se okrenuo tri puta u grobu. Pričala bih vam ja još svašta, baklja je obasjavala moje grudi, on ih je stiskao, gnječio, ljubio me po vratu i svugdje, milovao je moju bestidnicu, prvo prstima pa onda usnicima jezikom i svime, udisala sam i vrištala, uživali smo toga dana, te svete nedjelje i vodili ljubav u brodskim katakombama, za vrijeme nedjeljne mise, u mrtvačnici ispod Crkve Presvetog Trojstva. A onda kad smo se ispuhali od ljubavi i tjelesne požude, legli smo u jedan očuvani, drveni, mrtvački sanduk, izbacili kostur van njega i šutjeli. Šutjeli. Uhvatih ga tada jako za penis i upitah:

-A zašto je Crkva spaljivala žene na lomači, zašto crkva mrzi žene?

-Boli me Erika, boli me Erika, molim ti pusti mi ponos.

-I žene je boljelo dok ste ih spaljivali vatrom, hoće li Crkva zbog toga nekad nekome odgovarati, zašto Crkva mrzi žene?

-Boli Erika, jako me boli, molim te pusti mi mog Arhanđela!

Uhvatila sam ga tada toliko čvrsto za njegov penis, toliko jako da je zajaukao od boli, glavić od penisa mu se zacrvenio ko komunistička zastava, prošle su mi kroz glavu sve one jadne i nevine žene što ih je Crkva u Srednjem vijeku spalila na lomači, htjela sam mu zaboga, odsjeći kurac u znak osvete.

-Zašto žena ne može u našoj svetoj Katoličkoj crkvi nedjeljom voditi misu već samo muškarci, jel vi mislite da ste sposobniji od nas, zašto Crkva mrzi žene, zašto u Evangeličkoj crkvi žena smije držati nedjeljom misom a kod nas ne smije, zašto. Zašto Crkva mrzi žene?

-Pusti mi mog arhanđela Erika, boli me luđakinjo jedna.

-Evo, pustila sam tvog arhanđela, jebo te tvoj arhanđel da te jebo, ionako ti služi samo za pišanje.

Pustila sam njegovo koplje iz svojih ruku, a on se ufatio za muda i penis i svuda i počeo panično govoriti:

-Ti si luda, ti si jedna obična luđakinja Erika, ti si jedna obična kurva i razvratnica-reče ljutito-ti nemaš nimalo morala u sebi. Ti si jedna velika grešnica, Erika. Ti nemaš nimalo morala.

Ležali smo oboje u drvenom, velikom, mrtvačkom kapselu i vodili žustre etičke i moralne polemike.

-A Vi velečasni imate puno morala, dok vaši svećenici revnosno i kršćanski obavljaju božju službu i obavljaju nedjeljnu misu, fra Jebac jebe kurvu ispod njihovih glava, u mrtvačnici Crkve Svetog Trojstva. To je za vas moralno, jel'? Vi ste bez grijeha, jeli?

Nastala je tada neka čudna tišina, bilo je to totalno bolesno, ležati u mrtvačnici u pogrebnom lijesu i raspravljati o pitanjima filozofije, etike i morala. Fra Jebac mi je tada rekao:

-Griješim da ne bih napravio još veći grijeh, jeli to grešno?

-Ne razumijem, nije mi jasno velečasni, kako to mislite da griješite da ne bi napravili još veći grijeh-upitah ga zbunjeno.

Tada sam ga pogledala ravno u oči, a on je odjednom počeo plakati, suze su mu se slijevale niz lice, počeo je plakati ko kišna godina.

-Velečasni, pa što vam je, pa što vam je zaboga odjednom bilo, zašto plačete zaboga?

Tada sam izvadila iz torbice rupčić maramicu ili tako već nešto i počela sam mu brisati suze s lica. Naslonio je glavu na moje grudi i tada mi je potpuno otvorio svoju dušu.

Znaš Erika, puno mojih kolega svećenika jako griješi, ne mogu potisnuti svoju prirodnu potrebu za tjelesnom ljubavi pa se onda iskaljuju na djeci. To je jezivo, to je strašno što rade Erika, to je totalno umobolno, to je zločin Erika.

-Pa jeli imate neke dokaze za tako nešto?

-Ne pričam ti napamet, u mojoj bivšoj župi u mom bivšem samostanu bilo je puno takvih.

-Govorite o pedofilima svećenicima, zar ne?

-Tako je.

-A u našem brodskom Franjevačkom samostanu, ima li takvih?

-Nisam srećom čuo ni za jedan takav primjer. Ali ima zato puno psihički bolesnih svećenika, celibat je mnoge svećenike izludio i totalno psihički uništio, upropastio njihove živote. Svi se žale i javno govore da imaju potrebu za seksom. Pa i mi smo ljudska stvorenja i mi smo samo ljudi od krvi i mesa, i imamo potrebu za tjelesnom ljubavi kao i svi ostali, to je biologija i prirodni zakon protiv kojeg se ne može.

-Slažem se, potpuno se slažem.

-Celibat je zlo, veliko zlo Erika, svećenici zbog celibata teško obolijevaju na živce, a sve mladi ljudi, mnoge onda pošalju u Dom za starije i nemoćne, na psihijatriju, u ludnicu, a svećenici tek počeli živjeti, mladi ljudi tek počeli svoju službu. To je strašno Erika što se događa u našoj Katoličkoj crkvi, to je strašno.

-A zašto se ne pobunite protiv celibata-upitah ga.

-Zašto se ne pobunimo-pogledao me zbunjeno i iznenađeno

-Pa da-rekoh mirno i nastavih dalje- kako se evangelički svećenici recimo smiju ženiti i imat svoju djecu i svoje žene i živjeti normalnim životom. A obavljaju savjesno svoju božju službu. Zašto se ne pobunite protiv tog glupog celibata?

-Erika, želim ti postaviti jedno pitanje, što se događa u vojsci kada se jedan vojnik pobuni protiv generala?

-Znam, strijeljaju ga. Ali vi niste vojska. Vi zaboga niste vojska.

-Erika, naša sveta Katolička crkva još je stroža i još gora od vojske. Subordinacija i hijerarhija zapovijedanja u Crkvi postoji baš kao i u vojsci. Disciplina i stega također. Još i veća. I ajde se ti sada pobuni!

-Jebeš čovjeka koji nije buntovnik-rekoh mu- I Isus krist je bio buntovnik. Nije on bio nikakav poniznik kakvim ga vi opisujete u Bibliji, sve je to laž, obična laž. Isus krist je bio veliki buntovnik, a ne nikakav poniznik. Da je danas živ, Isus Krist bio bi komunist. A vi ste napravili od njega desničara. Manipulirate s njime i s masama svijeta. Zlorabite njegovo ime u političke svrhe.

-Istina je, svi svećenici su desničari-reče velečasni.

-Zašto? Potpuno ste zloupotrijebili kršćanski nauk u političke svrhe. Isus Krist da sutra uskrsne, svima bi vam pljunuo u lice.

-Ti dobro zboriš Erika. Istina je, ne znam zašto ali doista, svi katolički svećenici su desničari.

-Isus bi se okrenuo tri puta u svome grobu kada bi znao istinu kako se njime politički manipulira i tko sve od svećenika služi božju službu u njegovo ime. Ja imam jednu molbu velečasni.

-Kakvu molbu?

-Ja samo želim jednog dana, kada umrem, da Crkva održi za mene jednu misu, svetu misu za bludnicu Eriku Rittig, najljepšu brodsku kurvu. Jeli bi to bilo moguće velečasni? Sveta misa za bludnicu Eriku Rittig.

-Sveta misa za bludnicu Eriku Rittig. Misliš, misa zadušnica.

Velečasno se tada počeo smijati, počeo se tako slatko i grohotom smijati da sam u jednom trenutku osjetila da se i svi mrtvaci oko nas smiju.

-Pa što je tu smiješno velečasni, ima li i kurva pravo na svoju misu? Ono što nas kao ljude određuje i definira u društvu, to je ono čime se bavimo i posao koji radimo. Jeli tako? Ja sam kurva i bavim se kurvanjem. I želim da cijeli grad čuje da sam ja najveća brodska kurva. I želim da me se bar netko sjeti, da bar nekome ostanem u sjećanju, ja nemam nikoga, ja živim sama poput psa lutalice, hoćete mi pomoć velečasni?

-Sveta misa za bludnicu Eriku Rittig-ponovio je, ali sada ozbiljno, više se nije smijao.

-Tako je. Velečasni i želim vam još nešto reći, ne treba te se stidjeti vašeg grijeha. Grijeh vaš uopće ne postoji.

-Kako to misliš Erika?

-Naša sveta Katolička crkva izmislila je grijeh, da može lakše kontrolirati mase svijeta i lakše s njima manipulirati. Jel' znate velečasni što je rekao filozof Nietzche?

-Što?

-„Propovijedanje djevičanstva jest javno poricanje na neprirodnost. Svako preziranje spolnog života, svako njegovo onečišćavanje pojmom „NEČIST“, jest zločin prema životu,-jest pravi grijeh protiv svetog duha života.“

Velečasni je šutio, šutio i razmišljao. A onda me je upitao.

-A što je još rekao Nietzche?

-Oduhovljenje osjetilnosti zove se ljubav. Ona je veliki trijumf pobjede nad kršćanstvom.

Velečasni se samo nasmijao. A onda me upitao:

-Jesi ti krštena Erika?

-Jesam. I krštena i pričešćena i krizmana. Prava Hrvatica.

-Onda može. Samo, nemoj nikome pričati da ti simpatiziraš komuniste. Crkva ne voli komuniste. Ne voli ni filozofe poput Nietzhea.

-Velečasni, ja ne simpatiziram komuniste, ja jesam komunista. Ako crkva ne voli komuniste, onda ne voli ni isusa Krista. Isus Krist je bio najveći komunist. Crkva ne voli žene, Crkva mrzi žene, spaljuje ih na lomači, Crkva ne voli istinu, Crkva mrzi istinu, Crkva ne voli Nietzchea, Crkva ne voli slobodu, Crkva ne voli umjetnost, Crkva ne voli demokraciju, Crkva ne voli život, pa što onda naša sveta Katolička crkva uopće voli? Velečasni, jel' se vi slažete da bi trebalo uvesti jedan dan pod nazivom DAN ŽRTAVA KATOLIČKE CRKVE.?

Velečasni me je samo mrko pogledao, vrlo mrko. I zakolutao očima. Promijenila sam iznenada temu.

-A sada mi nešto pade na pamet velečasni, puna sam ideja, iz moje glave ideje ispadaju kao ping-pong loptice. Razmišljam zašto od ovoga Crkva ne napravi turističku atrakciju. Grad nam je ionako sav neki tužan i jadan, nemamo ni jednog turista. Ja bih, da se mene pita ovu priču i crkvenu tajnu obznanila javnosti i od ovih katakombi i labirinata, kao nekada u Rimu, ja bih od toga napravila pravu turističku atrakciju našega grada. Pa da nam onda jednoga dana dolaze u goste turisti iz stranih zemalja; Englezi, Švabe, Amerikanci, da postanemo zaboga, zanimljiva turistička svjetska hit destinacija. Što kažete o ovoj mojoj ideji velečasni, ha?

A on me opet samo blijedo pogledao i slegnuo ramenima. Poljubila sam ga i onda smo se obukli, ja sam mu navlačila gaće, on meni grudnjak i sve to, ja njemu fratarski habit i girtlu oko habita, on meni haltere i sve to. Onda smo izašli iz mrtvačkog lijesa i dalje nastavili istraživanje. Velečasni je uzeo baklju u ruke i osvjetljavao ostale grobove. Pošli smo dalje. Zadah je postajao sve teži. Izvadila sam iz torbe kolonjsku vodu, namočila maramicu i stavila je na nos. Naišli smo tada na novo otkriće. Iz posve gnjile drvene tablice, koja mi se u ruci gnječila poput tijesta, razabrala sam da je tu pokopan neki pater JOSEPH LJUBICH. Zakopan aprila 1817. godine.

-Tko je jebeni pater Joseph Ljubich?

Velečasni je samo slegnuo ramenima. Krenuli smo dalje. Osjećala sam mučninu nalik na morsku bolest, ali radost istraživanja tajni i zagonetki, misterije ovoga čudesnog groblja ispod Crkve Presvetog Trojstvu, to me je toliko zaokupilo da nisam osjetila ni svoju vlastitu bol i mučninu. Ne sjećam se kad sam se zadnji put u životu tako ushićeno osjećala.

-Gle, velečasni! Neki Thomas Guon, medicinar i kirurg umro 20. XI. 1781. Vindoboniae na... Znači, rođen u Beču. Pa što Bečanin radi u mrtvačnici groblja Crkve Presvetog Trojstva? Pa što kirurg radi zakopan u crkvi? Možda su i njega koknuli jer je bio politički nepodoban liječnik.

Možda bi trebalo o ovom slučaju obavijestiti austrijsku vladu ili nekog već sličnog. Možda bi trebalo o ovom slučaju izvijestiti njegove potomke u Beču. Imaju li oni uopće pravo znati gdje je pokopan njihov rođak? Zašto je tu uopće pokopan jedan civil? Jeli to po zakonu?

Velečasni me opet samo blijedo pogledao. A ja sam izvadila iz torbe olovku i papirić i sva sam imena i prezimena kao i datume uredno zapisivala. Neka, neka ja to imam kao dokaz. Jer jednoga dana svi će reći da sam ja to sve izmislila, znam, jer kurvama nitko ne vjeruje.

-Približite mi malo baklju velečasni. Gle, neki FRANCISKUS KOVAČEVICH. „ A PODVINIA“

I njega sam uredno zapisala. Datum smrti, na žalost nečitljiv. Pa nastavljam zapisivati nove grobnice. O TIMERIJE TKALČEC. E, moj Timerije, pa ni tvoj datum smrti ne mogu pročitati. Idemo dalje: PROVINCIJAL JOSIP BLAGAJ, umro 1871. god. MATIUS MARKOVICH umro 21. rujna 1824. Fra EUSEBIUS BARAT, umro 1846. god. Sve sam ja to uredno zapisivala, neka ja imam krunske dokaze za ovo čudo neviđeno, jer već ih vidim, sve te hulje, moji prijatelji, kad im budem pričala, samo će mi se smijati otvoreno u lice i govoriti kako sam ja to sve izmislila. A kurvama nitko ne vjeruje.

-Ne smiješ zapisivati Erika, ne smiješ ništa zapisivati, to je velika crkvena tajna-ukori me velečasni.

-Ne smijete ni vi velečasni jebavat kurve, pa ih opet jebete-odbrusila sam mu i nastavila dalje zapisivat:

P. BONAVENTURA POSHARDT GESTORBEN den 14-ten august 1827. Pa onda nastavljam dalje: Fr. ENSEBIUS BARATH prof. mortui 8-a aug. 1828.

Ja sam uredno evidentirala svoja otkrića, a velečasni je samo klimao glavom i blijedo i mrko je gledao, bakljom je osvjetljavao prolaz u novi tunel, rov, labirint, što li je već. Sagnuli smo se i prošli kroz tijesni prolaz. Kakvo li nas iznenađenje sad ovdje čeka? Tada se dogodilo nešto strašno što ću pamtiti cijeli svoj život dok sam živa. Bio je to jezivi prizor od koga se fra Jebac zbog proživljenog šoka potpuno paralizirao od straha. Sve nas je odjednom zabljesnula tajanstvena svjetlost jednog lijesa. Bila su četiri lijesa, ta prokleta četiri lijesa i jedan koji je sjajio čudnim, misterioznim sjajem uplašio nas je kao nikad.

Četiri mrtvačka lijesa s velikim, srebrnim križem. Bilo je to ogromno srebrno raspelo, kao da je teško na tone i veliko kao kuća, Isuse Kriste, gle, jedan kostur također sjaji sablasnim sjajem. Gospode Bože, zanijemila sam od straha i užasa. A fra Jebac je pobjegao. Okrenuo se i uhvatio maglu, a mene ostavio na cjedilu, samu. Ostala sam sama. Uplašena i užasnuta ovim prizorom, ali tiho sam govorila u sebi, idi u susret strahu Erika i strah će nestati, idi u susret strahu Erika i strah će nestati, tako je govorila moja pokojna baka. I išla sam hrabro u susret strahu. Misteriozna i sablasna svjetlost kostura ulijevala mi je sve veći i veći strah u kosti, ali išla sam opet u susret strahu, nisam se htjela predati bez borbe.

Na kosturu odjeće nema, baš je jedan od onih kakve smo gledali u crtanim romanima i filmovima strave i užasa. Prilazim mu sve bliže, polako, korak po korak. Gle, kosa mu se tek još u nekoliko čuperaka drži lubanje, a zubi, jebote zubi mu bijeli kao bjelokost, kao oni crnački lijepi zubi biserne boje. Čeljust mu otvorena kao da zjapi i da će nekoga ugristi, u toj prokletoj čeljusti dva reda jakih bijelih zubi.

Kao da nikad kostur nije imao karijes i jeo nešto slatko. Ali otkud ta svjetlost, zašto svijetli, krenula sam hrabro prema njemu, da otkrijem tu misteriju, držala baklju u desnoj ruci, drhtala od straha, ali tada je nešto lupnulo, palo, što li, okrenula sam se, onda je opet nešto zaškripilo, kosa mi se od straha digla na glavi, kostur kao da je, Gospode Bože, počeo ustajati, ili je to bila moja paranoja ili su mi u strahu bile velike oči, ne znam, znam samo da sam po onim mračnim katakombama i labirintima mahnito počela bježati koliko me noge nose. Bila sam šokirana od straha. Kad sam došla do izlaznih vrata Crkve, krajičkom oka sam pogledala, nije nikoga bilo, misa je davno završila i ja sam neopaženo izašla van iz tog prokletog tajanstvenog groblja ispod crkve.

Fra Jebca nikad više nisam vidjela u svome životu. Raspitivala sam se kasnije o njemu kod jednog starog fratra i on mi je rekao da je velečasni završio u Stenjevačkoj ludnici i da ga tamo njeguje jedna časna sestra. Nije mi htio treći ni zašto ni zbog čega je poludio. Ali ja sam znala.

Ovo je priča mog života. Znam da nitko neće vjerovati u ovu moju priču o tajanstvenom groblju prepunom rimskih katakombi i labirinata ispod Crkve Presvetog Trojstva u mome gradu Brodu na Savi.

Nitko mi neće vjerovati, jer kurvama ionako nitko nikad ništa ne vjeruje!

O ovoj priči pismeno sam izvijestila i Gradsko poglavarstvo i gradonačelnika osobno i predložila da naša Franjevačka crkva od ove priče napravi turističku atrakciju i da se otvori javnosti i svijetu. Naš lijepi grad Brod na Savi mogao bi postati najpoznatija hit turistička atrakcija u svijetu. Nikad nisam dobila odgovor.

A o Thomasu Guonu često i sada razmišljam. Tko je on uopće? Zašto je jedan civil pokopan s fratrima? Zašto njegovo tijelo ne prevezu u Beč i o tom slučaju obavijeste njegovu rodbinu i njegove potomke? Ima li jedan civil pravo na dostojan grob, a ne da bude tajanstveno i misteriozno pokopan sa fratrima ispod crkve u nekakvim rimskim katakombama?

Na njegovom lijesu crvenim kurvinim ružom sam napisala: VOLIM TE GUON! Slučaj brodskih katakombi i Thomasa Guona je najveća misterija ne samo u našem gradu, nego vjerujem i u svijetu. Ljudi moji, pa sve ovo bi mogla postat jedna velika svjetska hit senzacija. Da sam ja političar ja bih sada od ovoga napravila pravu turističku atrakciju, nešto korisno za naš grad.

Pričala su tu priču mnogima, ali mi nitko ne vjeruje. Svi mi kažu da sam ja to sve izmislila. Jebi ga. Kurvama ionako nitko ništa ne vjeruje!

 SADRŽAJ

ERIKA I PAPA VODE LJUBAV NA PERZIJSKOM TEPIHU……………………………………….2

KAKO PREPOZNATI ROĐENU KURVU………………………………………………………………..8

SVETA MISA ZA BLUDNICU ERIKU RITTIG………………………………………………………..17